Document ID: 32011R1274

IZVEDBENA UREDBA KOMISIJE (EU) št. 1274/2011
z dne 7. decembra 2011
o usklajenem večletnem programu nadzora Unije za leta 2012, 2013 in 2014 za zagotavljanje skladnosti z mejnimi vrednostmi ostankov pesticidov v živilih rastlinskega in živalskega izvora in na njih ter oceno izpostavljenosti potrošnikov ostankom teh pesticidov
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti členov 28 in 29 Uredbe,
ob upoštevanju naslednjega:
(1)
Z Uredbo Komisije (ES) št. 1213/2008 (2) je bil uveden prvi usklajeni večletni program Skupnosti za leta 2009, 2010 in 2011. Navedeni program se je nadaljeval v skladu z nadaljnjimi uredbami Komisije. Zadnja je bila Uredba Komisije (EU) št. 915/2010 z dne 12. oktobra 2010 o usklajenem večletnem programu nadzoru Unije za leta 2011, 2012 in 2013 v zvezi z zagotavljanjem skladnosti z mejnimi vrednostmi ostankov pesticidov v in na živilih rastlinskega in živalskega izvora ter oceno izpostavljenosti potrošnikov ostankom teh pesticidov (3).
(2)
Prehrana prebivalcev Unije sestoji iz trideset do štirideset glavnih živil. Ker se znatne spremembe zaradi uporabe pesticidov pokažejo šele v treh letih, je treba v navedenih živilih pesticide spremljati v zaporednih triletnih ciklih, da se omogoči ocena izpostavljenosti potrošnikov in izvajanja zakonodaje Unije.
(3)
Na podlagi binomske verjetnostne porazdelitve se lahko izračuna, da je mogoče s pregledom 642 vzorcev z več kot 99-odstotno gotovostjo odkriti vzorec, ki vsebuje ostanke pesticidov nad mejo zaznavnosti, če najmanj 1 % proizvodov vsebuje ostanke pesticidov nad navedeno mejo. Zbiranje teh vzorcev se mora porazdeliti med države članice po številu prebivalcev, pri čemer je treba za vsak proizvod in vsako leto zbrati najmanj 12 vzorcev.
(4)
Analitični rezultati iz uradnega programa nadzora EU za leto 2009 (4) so pokazali, da so nekateri pesticidi pogosteje prisotni na kmetijskih proizvodih kot prej, kar kaže na spremembe vzorca uporabe navedenih pesticidov. Poleg pesticidov, ki jih Uredba (EU) št. 915/2010 že zajema, je treba v program nadzora vključiti navedene pesticide za zagotovitev, da je razpon pesticidov iz programa nadzora reprezentativen za pesticide v uporabi.
(5)
Analiza nekaterih pesticidov, zlasti pesticidov, dodanih v program nadzora s to uredbo, ali pesticidov s težavno opredelitvijo ostanka, v letu 2012 ne sme biti obvezna, da se uradnim laboratorijem omogoči dovolj časa za validacijo metod, potrebnih za analizo navedenih pesticidov, če tega še niso storili.
(6)
Kadar opredelitev ostanka pesticida vključuje druge aktivne snovi, metabolite ali razkrojne produkte, je treba o navedenih metabolitih poročati ločeno.
(7)
Navodila za „Validacijo metod in postopke za nadzor kakovosti v analizi ostankov pesticidov v hrani in krmi“ so objavljena na spletni strani Komisije (5). Državam članicam je treba pod nekaterimi pogoji dovoliti uporabo kvalitativnih presejalnih metod.
(8)
Z izvedbenimi pravili, kot so standardni opis vzorca (Standard Sample Description -SSD) (6) za poročanje o rezultatih analize ostankov pesticidov, ki so povezana s predložitvijo informacij držav članic, so soglašale države članice, Komisija in EFSA.
(9)
Pri postopkih vzorčenja je treba upoštevati Direktivo Komisije 2002/63/ES z dne 11. julija 2002 o določitvi metod vzorčenja za uraden nadzor nad ostanki pesticidov v in na proizvodih rastlinskega in živalskega izvora v Skupnosti in o razveljavitvi Direktive 79/700/EGS (7), ki vključuje metode in postopke vzorčenja, ki jih predlaga Komisija za Codex Alimentarius.
(10)
Oceniti je treba skladnost z mejnimi vrednostmi ostankov za otroško hrano iz člena 10 Direktive Komisije 2006/141/ES z dne 22. decembra 2006 o začetnih formulah za dojenčke in nadaljevalnih formulah za dojenčke in majhne otroke (8) ter člena 7 Direktive Komisije 2006/125/ES z dne 5. decembra 2006 o žitnih kašicah ter hrani za dojenčke in majhne otroke (9), pri čemer se upoštevajo samo opredelitve ostanka iz Uredbe (ES) št. 396/2005.
(11)
Ko bo metodologija na voljo, je treba prav tako oceniti možne združene, kumulativne in sinergijske učinke pesticidov. To oceno je treba najprej izvesti za nekatere organofosfate, karbamate, triazole in piretroide, kakor je določeno v Prilogi I.
(12)
Glede metod za posamezen ostanek lahko države članice izpolnjuje svoje obveznosti analize tako, da se obrne na uradne laboratorije, ki so že validirali zahtevane metode.
(13)
Države članice morajo do 31. avgusta vsako leto predložiti informacije za predhodno koledarsko leto.
(14)
V izogib vsakršni zmedi zaradi prekrivanja zaporednih večletnih programov je treba Uredbo (EU) št. 915/2010 zaradi pravne varnosti razveljaviti. Vendar jo je treba še naprej uporabljati za vzorce, testirane leta 2011.
(15)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Države članice leta 2012, 2013 in 2014 odvzamejo in analizirajo vzorce za kombinacije pesticid/proizvod, kakor je določeno v Prilogi I.
Število vzorcev vsakega proizvoda je določeno v Prilogi II.
Člen 2
1. Vsi vzorci se izberejo naključno.
Postopek vzorčenja, vključno s številom enot, je v skladu z Direktivo 2002/63/ES.
2. Vzorci se analizirajo v skladu z opredelitvami ostanka iz Uredbe (ES) št. 396/2005. Kadar za posamezni ostanek v navedeni uredbi ni izrecne opredelitve ostanka, se uporablja opredelitev ostanka iz Priloge I k tej uredbi.
Člen 3
1. Države članice predložijo rezultate analize leta 2012 preskušenih vzorcev do 31. avgusta 2013, rezultate analize leta 2013 preskušenih vzorcev do 31. avgusta 2014 in rezultate analize leta 2014 preskušenih vzorcev do 31. avgusta 2015. Navedeni rezultati se predložijo v skladu s standardnim opisom vzorca (SSD) iz Priloge III.
2. Kadar opredelitev ostanka pesticida vključuje aktivne snovi, metabolite in/ali razgradne ali reakcijske produkte, države članice poročajo o rezultatih analize v skladu s pravno opredelitvijo ostanka. Rezultati za vsakega od glavnih izomerov ali metabolitov iz opredelitve ostanka se predložijo ločeno, če se merijo posamezno.
Člen 4
Uredba (EU) št. 915/2010 se razveljavi.
Vendar se še naprej uporablja za vzorce, testirane leta 2011.
Člen 5
Ta uredba začne veljati 1. januarja 2012.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. decembra 2011

Labels: 17
19
20
7
0
3
6
15